钦定古今图书集成/明伦汇编/氏族典/第420卷 > 《廖用贤尚友录》 > 隗炤
## 钦定古今图书集成/明伦汇编/氏族典/第420卷 > 《廖用贤尚友录》 > 隗炤

按《晋书隗炤传》：“炤，汝阴人也，善于《易》。临终书版授其
妻曰：‘吾亡后，当大荒穷，虽尔，慎莫卖宅也。却后五年
春，当有诏来顿此亭，姓龚，此人负吾金，即以此版往
责之，勿违言也。炤亡后，其家大困乏，欲卖宅，忆夫言
辄止。期日，有龚使者止亭中，妻遂赍版往责之，使者
执版，惘然不知所以，沈吟良久而悟，谓曰：‘贤夫何善’’？”
妻曰：“夫善于《易》，而未曾为人卜也。”使者乃命取蓍筮
之，卦成，告炤妻曰：“吾不相负金也。贤夫自有金，知亡
后当暂穷，故藏金以待太平；知吾善《易》，故书版以寄
意耳。金有五百斤，盛以青瓮，覆以铜柈，埋在堂屋东
头，去壁一丈，入地九尺。”妻还掘之，皆如卜焉。